b'\n_START_ARTICLE_\nTilaelementti\n_START_PARAGRAPH_\nTilaelementti on rakennuselementti, jossa on valmiiksi rakennettuna v\xc3\xa4hint\xc3\xa4\xc3\xa4n yl\xc3\xa4- ja alapohja, sek\xc3\xa4 p\xc3\xa4\xc3\xa4tysein\xc3\xa4t. Elementiss\xc3\xa4 voi olla my\xc3\xb6s sivusein\xc3\xa4t joko osittain tai kokonaan. Elementti muodostaa itsessaan tai yhdess\xc3\xa4 muiden kanssa toiminnallisen kokonaisuuden._NEWLINE_Tilaelementtej\xc3\xa4 on kolmea perustyyppi\xc3\xa4: elementti joko muodostaa itse rakennuksen tai huomattavan osan sit\xc3\xa4, elementti on viipalemainen osa rakennusrunkoa, tai se on rakennuksen sis\xc3\xa4\xc3\xa4n asennettava itsen\xc3\xa4inen rakennusosa.\n_START_SECTION_\nTilaelementtien valmistus ja valmiusaste\n_START_PARAGRAPH_\nTilaelementti rakennetaan tehtaassa ja kuljetetaan kokonaisena rakennuspaikalle, jossa yleens\xc3\xa4 perustus ja tarvittavan talotekniikan liit\xc3\xa4nn\xc3\xa4t on rakennettu valmiiksi. Elementit pyrit\xc3\xa4\xc3\xa4n yleens\xc3\xa4 rakentamaan tehtaalla mahdollisimman valmiiksi, jolloin rakennuspaikalla ei v\xc3\xa4ltt\xc3\xa4m\xc3\xa4tt\xc3\xa4 tarvita muuta kuin elementtien paikalleenasennus ja taloteknisten liitynt\xc3\xb6jen kytkent\xc3\xa4. Asennus k\xc3\xa4y varsin nopeasti, omakotitalon tilaelementit asennetaan tyypillisesti vajaassa p\xc3\xa4iv\xc3\xa4ss\xc3\xa4._NEWLINE_T\xc3\xa4ydellisimmill\xc3\xa4\xc3\xa4n tilaelementti on tehty sis\xc3\xa4- ja ulkopuolelta pintamateriaaleja my\xc3\xb6ten valmiiksi: v\xc3\xa4li- ja ulko-ovet, ikkunat, kiintokalusteet, tapetoinnit ja laatoitukset asennettuna, ulkoverhous samaten maalauksia ja pellityksi\xc3\xa4 my\xc3\xb6ten.\n_START_SECTION_\nTilaelementtituotannon edut ja haitat\n_START_PARAGRAPH_\nTilaelementtituotanto mahdollistaa rakennuksen valmistamisen siell\xc3\xa4, miss\xc3\xa4 resursseja \xe2\x80\x93 ty\xc3\xb6voimaa ja materiaaleja \xe2\x80\x93 on helpoiten ja taloudellisimmin saatavilla. My\xc3\xb6s laatu voidaan pit\xc3\xa4\xc3\xa4 tasaisena paikallarakentamista helpommin, koska rakentaminen ei ole riippuvaista s\xc3\xa4\xc3\xa4oloista. Koska perustukset, rakennuksen tekniset liit\xc3\xa4nn\xc3\xa4t ja itse rakennus voidaan rakentaa samaan aikaan lyhent\xc3\xa4\xc3\xa4 tilaelementtituotanto olennaisesti hankkeen l\xc3\xa4pimenoaikaa. Toisaalta my\xc3\xb6s hankkeen kustannukset ovat tarkemmin tiedossa, sill\xc3\xa4 elementtiurakan hinta on yleens\xc3\xa4 kiinte\xc3\xa4 ja lyhyt rakennusaika v\xc3\xa4hent\xc3\xa4\xc3\xa4 kustannusriskej\xc3\xa4._NEWLINE_Haittoina voidaan n\xc3\xa4hd\xc3\xa4 tilaelementtien kuljetus. Kuljetus ja asennusnostot vaativat itse rakenteelta tavanomaista parempaa lujuutta muodonmuutoksia vastaan. Itse kuljetus voi vaatia erikoisj\xc3\xa4rjestelyj\xc3\xa4 ja erikoiskalustoa, ja kuljetuskustannukset voivat olla varsin suuret.'